‘Dis ʼn misdaad teen Malcolm Marx’Malcom Marx – `n misdaad. (Foto: GB Jordaan) Dis ʼn misdaad dat die Springbok-haker Malcolm Marx die toekenning as speler van die wedstryd in Saterdag se toets teen die All Blacks op Nuweland ontsê is. Só skryf Ben Coles in The Telegraph (Londen) ná Marx se vertoning wat wêreldwyd groot lof in die media ontlok. Hy bestempel die haker, wat hard aan die Bok-deur moes klop voor hy ingelaat is, as een van die talentvolste spelers ter wêreld. Diegene wat seggenskap had, het die All Black Damian McKenzie as die beste speler aangewys. Die Australiese nuuswerf News.com.au verklaar Marx ronduit as die speler van die wedstryd, en bestempel sy toetsvertoning as een van die beste in die geskiedenis “Hy het ʼn terreur by die afbreekpunte gevoer.” Die Nieu-Seelandse NewsHub reken die Springbok het “die toets van sy lewe” gespeel, en Stuff.co.nz bestempel sy vertoning as “ontsaglik”. Die rugbywebwerf ESPN Scrum beskou Marks se spel as uitmuntend, “veral by die afbreekpunte waar hy meegeding en talle balle afgeneem het. Hy het ʼn deurslaggewende strafskop vir die Bokke gewen toe hulle ʼn slag op hul eie doellyn verdedig het.”